CELEX: 32019R1820
Language: ro
Date: 2019-08-08 00:00:00
Title: Regulamentul delegat (UE) 2019/1820 al Comisiei din 8 august 2019 de modificare a Regulamentului (UE) nr. 528/2012 al Parlamentului European și al Consiliului în vederea includerii Saccharomyces cerevisiae ca substanță activă în anexa I la regulament (Text cu relevanță pentru SEE)

31.10.2019   
               
               
                  RO
               
               
                  Jurnalul Oficial al Uniunii Europene
               
               
                  L 279/4
               
            
         REGULAMENTUL DELEGAT (UE) 2019/1820 AL COMISIEI
         din 8 august 2019
         de modificare a Regulamentului (UE) nr. 528/2012 al Parlamentului European și al Consiliului în vederea includerii Saccharomyces cerevisiae ca substanță activă în anexa I la regulament
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 28 alineatul (1),
         întrucât:
         
                     (1)
                  
                  
                     Substanța activă Saccharomyces cerevisiae, în calitate de produs alimentar sau hrană pentru animale destinată utilizării ca repelent sau atractant din tipul de produs 19, a beneficiat în trecut de derogarea privind produsele alimentare și hrana pentru animale prevăzută la articolul 6 din Regulamentul (CE) nr. 1451/2007 al Comisiei (2).
                  
               
                     (2)
                  
                  
                     A fost prezentată o notificare în temeiul articolului 16 alineatul (5) din Regulamentul delegat (UE) nr. 1062/2014 al Comisiei (3) pentru Saccharomyces cerevisiae din tipul de produs 19 care beneficiază de derogarea privind produsele alimentare și hrana pentru animale. Agenția Europeană pentru Produse Chimice (denumită în continuare „agenția”) a declarat că notificarea este conformă și a informat Comisia cu privire la conformitate în temeiul articolului 17 din regulamentul menționat. În consecință, Saccharomyces cerevisiae a fost inclusă pentru tipul de produs 19 în lista combinațiilor substanță/tip de produs incluse în programul de reexaminare a substanțelor active existente conținute de produsele biocide (4).
                  
               
                     (3)
                  
                  
                     La 31 ianuarie 2017, Comisia a solicitat agenției un aviz care să precizeze dacă Saccharomyces cerevisiae suscită sau nu îngrijorare în conformitate cu articolul 28 alineatul (2) din Regulamentul (UE) nr. 528/2012.
                  
               
                     (4)
                  
                  
                     Avizul agenției (5) a concluzionat că Saccharomyces cerevisiae nu suscită îngrijorare și, prin urmare, este eligibilă pentru includerea în anexa I la Regulamentul (UE) nr. 528/2012.
                  
               
                     (5)
                  
                  
                     Ținând seama de avizul agenției, este oportună includerea Saccharomyces cerevisiae în anexa I la Regulamentul (UE) nr. 528/2012. Deoarece Saccharomyces cerevisiae este de origine naturală, aceasta ar trebui inclusă în categoria 4 „Substanțe de origine naturală utilizate tradițional”. Saccharomyces cerevisiae ar trebui inclusă în anexa respectivă numai în măsura în care se încadrează în definiția „produselor alimentare” sau a „hranei pentru animale” de la articolul 3 alineatul (1) litera (u) din regulamentul menționat. Acest lucru este în concordanță cu faptul că Saccharomyces cerevisiae a beneficiat de derogarea privind produsele alimentare și hrana pentru animale prevăzută la articolul 6 din Regulamentul (CE) nr. 1451/2007 doar dacă era produs alimentar sau hrană pentru animale.
                  
               
                     (6)
                  
                  
                     Articolul 89 alineatul (3) din Regulamentul (UE) nr. 528/2012 conține măsuri tranzitorii în cazul în care o substanță activă existentă inclusă în programul de lucru pentru examinarea sistematică a substanțelor active existente este aprobată în conformitate cu regulamentul respectiv. În ceea ce privește Saccharomyces cerevisiae pentru tipul de produs 19, data aprobării în sensul articolului 89 alineatul (3) din regulamentul respectiv ar trebui stabilită la 1 iunie 2021, pentru a se acorda suficient timp pentru depunerea cererilor de autorizare în conformitate cu articolul 89 alineatul (3) al doilea paragraf din regulamentul respectiv,
                  
               ADOPTĂ PREZENTUL REGULAMENT:
         
            Articolul 1
            Anexa I la Regulamentul (UE) nr. 528/2012 se modifică în conformitate cu anexa la prezentul regulament.
         
         
            Articolul 2
            În sensul articolului 89 alineatul (3) din Regulamentul (UE) nr. 528/2012, data aprobării Saccharomyces cerevisiae pentru tipul de produs 19 este 1 iunie 2021.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 august 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 167, 27.6.2012, p. 1.
         
            (2)  Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (JO L 325, 11.12.2007, p. 3).
         
            (3)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).
         
            (4)  Regulamentul delegat (UE) 2019/157 al Comisiei din 6 noiembrie 2018 de modificare a anexei II la Regulamentul delegat (UE) nr. 1062/2014 privind programul de lucru pentru examinarea sistematică a tuturor substanțelor active existente conținute de produsele biocide care se menționează în Regulamentul (UE) nr. 528/2012 al Parlamentului European și al Consiliului (JO L 31, 1.2.2019, p. 1).
         
            (5)  Avizul Comitetului pentru produse biocide (BPC) din 14 decembrie 2017 privind eligibilitatea anumitor produse alimentare și furaje utilizate ca substanțe active în vederea includerii în anexa I la BPR, ECHA/BPC/186/2017.
      
      
         
            ANEXĂ
            În anexa I la Regulamentul (UE) nr. 528/2012, la categoria 4 din lista substanțelor active prevăzute la articolul 25 litera (a), se adaugă următoarea rubrică:
            
                        Număr CE
                     
                     
                        Denumire/Grup
                     
                     
                        Restricție
                     
                     
                        Observații
                     
                  
                        „Nu este disponibil
                     
                     
                        
                           Saccharomyces cerevisiae (drojdie) (*1)
                        
                     
                     
                        Cu excepția Saccharomyces cerevisiae care nu este produs alimentar sau hrană pentru animale.
                     
                     
                        Nr. CAS 68876-77-7
                     
                  
               (*1)  Data aprobării Saccharomyces cerevisiae pentru tipul de produs 19 în sensul articolului 89 alineatul (3) este 1 iunie 2021.”